寄題浮梁縣豐樂亭
作者：金君卿
朝代：宋

paragraphs: 百流南瀉昌江潯，涵光吐潤生良金。
從前良令固無幾，矧復惠政留于今。
四十年來耆舊語，李謝劉楊遺愛深。
高君氣象又宏遠，能以和易調羣心。
政平訟簡日多暇，遠囂淩俗開胸襟。
旋治東園敞軒闥，四睇環聳千高岑。
已占溪山足清思，更添桃李成濃陰。
斯亭不獨與民樂，樂得賢者同登臨。
嗟予萬思走燕趙，弱羽歸飛思故林。
空吟絕致未能往，徙倚南風聊寄音。